Luka Modričs
Luka Modričs (horvātu: Luka Modrić, izrunā: /ˈluːka ˈmɔːdritɕ/; dzimis 1985. gada 9. septembrī) ir Horvātijas futbolists, kurš spēlē pussarga pozīcijā La Liga klubā Real Madrid un ir kapteinis Horvātijas izlasē. Viņš spēlē galvenokārt kā centra pussargs, bet var spēlēt arī kā uzbrūkošais pussargs, vai kā balsta pussargs. Viņš tiek plaši uzskatīts par vienu no visu laiku izcilākajiem pussargiem, un kā visu laiku izcilākais horvātu futbolists. Profesionāļa karjeru Modričs sāka Horvātijas klubā Zagrebas "Dinamo", 2003. gadā, tiekot izīrētam Bosnijas klubam Zrinjski Mostar un Horvātijas klubam Inter Zaprešić. "Dinamo" komandā viņš debitēja 2005. gadā, un, pateicoties savam sniegumam, 2008. gadā pārcēlās uz Premjerlīgas klubu Totenhemas "Hotspur", ar kuru viņš 2010. gadā aizkļuva līdz UEFA Čempionu līgas kvalifikācijai, kas komandai bija pirmā, gandrīz 50 gadu laikā. 2012. gada vasarā Modričs pievienojās Madrides "Real", par pārejas summu 30 miljonu mārciņu apmērā. Savā otrajā sezonā viņš izcīnīja 2013.–2014. gada Čempionu līgas titulu. Pēc tam, kad Zinedins Zidāns pārņēma Madrides kluba vadību 2016. gadā, Modričs bija viens no atslēgas spēlētājiem kluba triju Čempionu līgas titulu pēc kārtas izcīnīšanā, no 2015.–2016. līdz 2017.–2018. gadam. Kopumā viņš Madrides komandā ir izcīnījis 26 galvenās trofejas, tostarp, sešus UEFA Čempionu līgas titulus, četrus "La Liga" titulus un divus Copa Del Rey titulus, padarot viņu par visvairāk apbalvoto futbolistu kluba vēsturē. Modričs ir ieguvis vairākas individuālās balvas, tostarp, Zelta bumbu, 2018. gadā, padarot viņu par pirmo spēlētāju, kurš ieguvis šo balvu, kad to kopš 2007. gada bija ieguvuši tikai Lionels Mesi vai Krištianu Ronaldu. 2019. gadā viņam tika piešķirta Zelta pēdas balva. Horvātijas futbola izlasē Modričs debitēja 2006. gada 1. martā spēlē pret Argentīnas izlasi. Pirmos vārtus izlases sastāvā guva 2006. gada 16. augustā pret Itālijas izlasi. Izlasē spēlējis 2008., 2012. un 2016. gada Eiropas čempionātos, kā arī 2006., 2014. un 2018. gada Pasaules kausa finālturnīros. 2018. gada Pasaules kausā ar izlasi izcīnīja 2. vietu un tika atzīts par turnīra labāko spēlētāju. 2022. gada Pasaules kausā viņš aizveda komandu līdz trešajai vietai. 2021. gada martā viņš kļuva par valsts vēsturē visvairāk izlasē spēļu aizvadījušo spēlētāju. Turklāt, viņš ir atzīts par Horvātijas gada labāko futbolistu divpadsmit reizes, laikā no 2007. līdz 2023. gadam.